ZHRNUTIE SPRÁVY O POSÚDENÍ VPLYVU

Súhrnný prehľad

Posúdenie vplyvu k návrhu nariadenia Európskeho parlamentu a Rady, ktorým sa mení nariadenie Rady č. 1224/2009 a ktorým sa menia nariadenia Rady (ES) č. 768/2005, (ES) č. 1967/2006, (ES) č. 1005/2008 a nariadenie (EÚ) Európskeho parlamentu a Rady č. 2016/1139 týkajúce sa kontroly rybolovu

A. Potreba prijatia opatrení

Prečo? Aký problém sa rieši? Maximálne 11 riadkov

Súčasný systém EÚ na kontrolu rybárstva bol navrhnutý pred reformou spoločnej rybárskej politiky (SRP) a ako taký s ňou nie je v súlade. Nedostatok opatrení v tomto ohľade by vážne narušil dodržiavanie SRP a plnenie jej cieľov. Okrem toho je v súčasnosti systém zastaraný, keďže je stále prevažne v papierovej podobe. V dôsledku toho chýba účinnosť a efektívnosť, ako to všeobecne uznali a zdôraznili štyri európske inštitúcie (Komisia, Rada, Európsky parlament a Dvor audítorov), pričom všetky poukázali na potrebu revízie daného rámca. V rámci vykonávania programu REFIT zo strany Komisie sa zistili tieto hlavné príčiny: a) nedostatok opatrení na kontrolu ustanovení reformovanej SRP, nedostatok synergie s ostatnými politikami; b) zložitosť legislatívneho rámca a nejednoznačnosť právnych ustanovení; c) nevyhovujúce ustanovenia v prípade údajov o rybolove; d) nepostačujúci odstrašujúci účinok súčasných pravidiel presadzovania. Zainteresované strany dotknuté touto iniciatívou sú: prevádzkovatelia rybolovu, verejné orgány v členských štátoch, Komisia a Európska agentúra pre kontrolu rybného hospodárstva.

Čo sa očakáva od tejto iniciatívy? Maximálne 8 riadkov

Hlavnými cieľmi tejto iniciatívy je zvýšiť účinnosť a efektívnosť systému kontroly rybolovu Únie a zabezpečiť úplný súlad s reformovanou SRP a plnenie jej cieľov. Osobitnými cieľmi sú: 1. prekonať medzery medzi SRP a ostatnými politikami EÚ; 2. zjednodušiť legislatívny rámec a znížiť zbytočnú administratívnu záťaž; 3. zlepšiť dostupnosť, spoľahlivosť a úplnosť údajov a informácií o rybolove, najmä údajov o úlovkoch, a umožniť výmenu a zdieľanie informácií; a 4. odstrániť prekážky, ktoré bránia rozvoju kultúry dodržiavania predpisov a spravodlivému zaobchádzaniu s prevádzkovateľmi v rámci členských štátov a medzi členskými štátmi.

Aká je pridaná hodnota opatrení na úrovni EÚ? Maximálne 7 riadkov

SRP a jej kontrola je oblasťou výlučnej právomoci EÚ podľa článku 3 písm. d) zmluvy. Opatrenie na úrovni EÚ sa požaduje od európskych inštitúcií a má silnú podporu zainteresovaných strán vrátane členských štátov, keďže pridáva hodnotu v porovnaní s možnými diverzifikovanými vnútroštátnymi prístupmi, a to zabezpečením harmonizovaného kontrolného rámca ustanovení o SRP tým, že prispeje k rovnakým podmienkam pre rybárov rámci EÚ, a napokon aj tým, že podporí kultúru dodržiavania predpisov v rámci celej EÚ.

B. Riešenia

Aké legislatívne a nelegislatívne politické možnosti boli zvažované? Je niektorá z možností uprednostňovaná alebo nie? Prečo? Maximálne 14 riadkov

V procese posúdenia vplyvu sa analyzovali tri možnosti politiky: (0) Východisková hodnota; (1) Cielené zmeny nariadenia o kontrole rybolovu; (2) Cielené zmeny systému kontroly rybolovu (najmä nariadenia o: kontrole rybného hospodárstva, o nezákonnom, nenahlásenom a neregulovanom rybolove a Európskej agentúre pre kontrolu rybného hospodárstva). Možnosť 2 celkovo vykazuje výrazne lepšiu výkonnosť v porovnaní s ostatnými možnosťami a je uprednostňovanou možnosťou. Táto možnosť by: 1. zabezpečila súlad s reformovanou SRP; 2. zabezpečila nadčasový kontrolný systém; 3. zjednodušila legislatívny rámec a znížila zbytočnú administratívnu záťaž; 4. zvýšila kultúru dodržiavania pravidiel SRP; 5. zabezpečila rovnaké zaobchádzanie s prevádzkovateľmi; 6. zlepšila kvalitu, výmenu a zdieľanie údajov o rybolove; 7. zlepšila vedecké údaje pre hodnotenie stavu populácií rýb; 8. zvýšila synergiu s ostatnými politikami; 9. zvýšila konkurencieschopnosť európskeho priemyslu; 10. viac ako dvojnásobne by zvýšila príjem z každého eura investovaného do kontroly pre hospodárstvo EÚ; 11. zvýšila tvorbu nových pracovných miest v IKT; 12. posilnila investície do nových technológií, pričom by sa ušetrilo 157 miliónov EUR počas päťročného obdobia v porovnaní s východiskovou hodnotou; 13. viedla k rýchlejšiemu zlepšeniu stavu zásob, a tým aj k zvýšenej ziskovosti príslušných plavidiel a miezd rybárov.

Kto podporuje ktorú možnosť? Maximálne 7 riadkov

Veľká väčšina zainteresovaných strán, s ktorými prebehli konzultácie, vrátane členských štátov, výrazne podporila alebo uprednostnila možnosť 2. Žiadna zo zainteresovaných strán nepodporila nulovú zmenu politiky (východisková hodnota).

C. Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)? Maximálne 12 riadkov

Pozitívne vplyvy na životné prostredie by zahŕňali: zníženie nadmerného rybolovu, elimináciu úlovkov vyhodených do mora, zdravšie zásoby rýb a náležitú kontrolu chránených morských oblastí. Medzi hlavné sociálno-ekonomické prínosy patrí: zvýšenie miezd a konkurencieschopnosti odvetvia rybolovu, najmä pokiaľ ide o malú flotilu; podpora vytvárania pracovných miest (najmä v oblasti IKT); lepšie dodržiavanie SRP a rovnaké zaobchádzanie s rybármi. Okrem toho sa očakáva, že uprednostňovanou možnosťou sa zjednoduší a výrazne zníži administratívna záťaž na súčasný systém, pričom úspory nákladov sa odhadujú na 157 miliónov EUR v priebehu 5 rokov v porovnaní s východiskovou hodnotou. Treba poznamenať, že zatiaľ čo niektoré z úspor by mohli byť speňažené, niektoré ďalšie z nich síce boli identifikované, ale nebolo ich možné kvantifikovať.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)? Maximálne 12 riadkov

Náklady by boli „primerané“ dosiahnutým prínosom (najmä pokiaľ ide o úspory nákladov) a nákladovo efektívne, pričom značné výhody prevážia relatívne skromné zmeny v oblasti nákladov. V rámci tejto možnosti by orgány členských štátov tiež profitovali z úspor nákladov prostredníctvom zjednodušenia a interoperability. Náklady na zosúladenie predpisov sa budú týkať monitorovania rybolovnej kapacity (5,1 mil. EUR pre podniky, čiastočne kompenzované úsporami pre orgány 4,2 mil. EUR) a kontroly povinnosti vylodiť úlovky (investície 7,2 mil. EUR). Celkové investície do IKT by v priebehu 5 rokov predstavovali 134,6 milióna EUR, ale čiastočne by mohli byť kompenzované priebežnými úsporami nákladov vo výške 127,3 milióna EUR v rovnakom období. V dôsledku uprednostňovanej možnosti sa neočakávajú žiadne negatívne sociálne alebo environmentálne vplyvy.

Aký bude vplyv na podniky, MSP a mikropodniky? Maximálne 8 riadkov

Pre podniky by náklady boli minimálne, pričom by boli oprávnené na získanie financovania v rámci Európskeho námorného a rybárskeho fondu (ENRF), zatiaľ čo rovnaké podniky by boli príjemcami environmentálnych, hospodárskych a sociálnych výhod. Okrem toho sa zabráni ďalšej záťaži malých prevádzkovateľov (malých rybárov) zavedením jednoduchých a nákladovo efektívnych systémov podávania správ týkajúcich sa rybolovu s využitím možnosti používania cenovo dostupných a všeobecne rozšírených technológií mobilných telefónov. Aj tieto systémy by boli oprávnené na získanie financovania v rámci ENRF. Zavádzanie nových IKT navyše posilní inovácie a poskytne nové možnosti vytvárania pracovných miest pre malé a stredné podniky a začínajúce podniky.

Budú existovať významné vplyvy na vnútroštátne rozpočty a štátnu správu? Maximálne 4 riadky

Členské štáty by mali vyvinúť riešenia IKT s cieľom dokončiť digitalizáciu dátových systémov rybolovu a riadiť tok nových údajov (náklady je možné nahrádzať v rámci ENRF) a zaviesť nový digitálny systém pre produkty rybolovu dovezené z tretích krajín (elektronické osvedčenie o úlovku).

Očakávajú sa iné významné vplyvy? Maximálne 6 riadkov

Nekomerční rybári by vo všeobecnosti podliehali prísnejším pravidlám ako dnes, čo si vyžaduje najmä nahlasovanie úlovkov. Občania budú mať prospech z lepších a spoľahlivejších informácií o produktoch rybolovu a o zvyšovaní bezpečnosti dodávok morských živočíchov.

D. Kontrola vykonávania

Kedy sa táto politika preskúma? Maximálne 4 riadkov